L-ekonomija tal-UE qed tirpilja mir-riċessjoni pandemika b'rata aktar mgħaġġla milli mistenni. Hekk kif il-kampanji ta' tilqim avvanzaw u r-restrizzjonijiet bdew jitneħħew, it-tkabbir irkupra fir-rebbiegħa u kompla bla interruzzjoni matul is-sajf, sostnut mill-ftuħ mill-ġdid tal-ekonomija. Minkejja ż-żieda fl-ostakli, l-ekonomija tal-UE hija projettata li tkompli tespandi matul il-perjodu ta' tbassir, u li tikseb rata ta' tkabbir ta' 5 %, 4,3 % u 2,5 % fl-2021, l-2022 u l-2023 rispettivament. Ir-rati ta' tkabbir għaż-żona tal-euro huma projettati li jkunu identiċi għal dawk previsti għall-UE fl-2021 u l-2022, filwaqt li fl-2023 ir-rata ta' tkabbir għaż-żona euro se tkun ta' 2,4 %. Din il-perspettiva tiddependi ħafna fuq żewġ fatturi: L-evoluzzjoni tal-pandemija tal-COVID-19 u r-ritmu li bih il-provvista tadatta għall-irkupru rapidu fid-domanda wara l-ftuħ mill-ġdid tal-ekonomija. L-ekonomija Ewropea tirritorna għal perkors espansjonarju aktar mgħaġġel milli mistenni Bi kważi 14 % f'termini annwali, ir-rata tat-tkabbir tal-PDG fl-UE fit-tieni kwart tal-2021 kienet l-ogħla valur irreġistrat – kienet għolja daqs it-tnaqqis bla preċedent fil-PDG fl-istess perjodu tas-sena li għaddiet, matul l-ewwel mewġa tal-pandemija. L-ekonomija tal-UE reġgħet kisbet il-livell ta' produzzjoni ta' qabel il-pandemija fit-tielet kwart tal-2021 u mxiet minn irkupru għal espansjoni. Id-domanda domestika hija mistennija tkompli tixpruna din l-espansjoni. It-titjib fis-swieq tax-xogħol u t-tnaqqis previst fit-tfaddil għandhom jikkontribwixxu għal pass sostnut fl-infiq tal-konsumatur. Barra minn hekk, l-implimentazzjoni tal-Faċilità għall-Irkupru u r-Reżiljenza (RRF) qed jibda jkollha rwol importanti biex tingħata spinta lill-investiment privat u pubbliku. Madankollu, il-momentum tat-tkabbir qed jiffaċċja ostakli ġodda. Il-konġestjonijiet u l-interruzzjonijiet fil-provvista globali qed ikunu ta' piż fuq l-attività fl-UE, b'mod partikolari fis-settur integrat ħafna tagħha tal-manifattura. Barra minn hekk, wara li naqsu drastikament fl-2020, il-prezzijiet tal-enerġija, b'mod partikolari l-gass naturali, żdiedu b'pass bla rażan matul l-aħħar xahar u issa huma ferm ogħla mil-livelli ta' qabel il-pandemija. Dan huwa mistenni li jkun ta' piż fuq il-konsum u l-investiment. Is-suq tax-xogħol mistenni jkompli jitjieb Is-swieq tax-xogħol tal-UE tjiebu b'mod sinifikanti grazzi għat-tnaqqis tar-restrizzjonijiet fuq attivitajiet relatati mal-konsumatur. Fit-tieni kwart ta' din is-sena, l-ekonomija tal-UE ħolqot madwar 1,5 miljun impjieg ġdid, ħafna ħaddiema ħarġu minn skemi għaż-żamma tal-impjiegi u r-rata tal-qgħad naqset. Madankollu, l-għadd totali ta' impjiegi fl-UE kien għadu 1 % anqas mil-livell ta' qabel il-pandemija tiegħu. Minn dakinhar 'l hawn, il-qgħad kompla jonqos. B' 6,8 %, ir-rata tal-qgħad tal-UE f'Awwissu kienet ftit ogħla mir-rata rreġistrata fi tmiem l-2019. Id-data maħruġa wara d-data limitu tat-tbassir turi li din naqset ftit aktar f'Settembru. L-istħarriġ kummerċjali tal-Kummissjoni jiżvela oqsma emerġenti ta' nuqqas ta' ħaddiema, b'mod partikolari f'setturi fejn l-attività qed tiżdied l-aktar. Aktar ma dawn idumu, aktar ikun għoli r-riskju li huma jtaffu l-attività u jikkontribwixxu għall-inflazzjoni permezz ta' pressjonijiet tal-pagi. It-tbassir jipprevedi li l-impjiegi fl-UE se jikbru b'rata ta' 0,8 % din is-sena, 1 % fl-2022 u 0,6 % fl-2023. Is-sena d-dieħla, l-impjieg huwa mistenni li jaqbeż il-livell tiegħu ta' qabel il-kriżi, u huwa mistenni li jgħaddi għal fażi ta' espansjoni fl-2023. Il-qgħad fl-UE huwa mbassar li jonqos minn 7,1 % din is-sena għal 6,7 % u 6,5 % fl-2022 u l-2023, rispettivament. Fiż-żona tal-euro, huwa projettat li jkun 7,9 %, 7,5 % u 7,3 % matul it-tliet snin. Defiċits aktar baxxi milli mistenni It-titjib fil-prospetti ta' tkabbir jindika defiċits aktar baxxi fl-2021 meta mqabbla mal-previżjonijiet tar-rebbiegħa. Wara li laħaq 6,9 % tal-PDG fl-2020, id-defiċit aggregat fl-UE għandu jonqos marġinalment għal 6,6 % fl-2021 minħabba l-appoġġ fiskali li kien għadu għoli fil-bidu tas-sena. Il-miżuri ta' appoġġ u l-operat tal-istabbilizzaturi awtomatiċi għandhom jitneħħew hekk kif tkompli l-espansjoni ekonomika u, skont il-previżjonijiet, id-defiċit aggregat tal-UE fl-2022 se jonqos bin-nofs għal madwar 3,6 % tal-PDG u se jkompli jonqos għal 2,3 % fl-2023. Wara li laħaq madwar 92 % fl-UE (99 % fiż-żona tal-euro), il-proporzjon aggregat tad-dejn mal-PDG huwa mistenni li jistabbilizza b'mod ġenerali din is-sena, u li jibda jonqos fl-2022, u jilħaq 89 % tal-PDG fl-2023 (97 % fiż-żona tal-euro). Pressjonijiet globali temporanji fuq il-prezzijiet jixprunaw l-ogħla inflazzjoni f'dawn l-aħħar għaxar snin Wara bosta snin ta' inflazzjoni baxxa, it-tkomplija mill-ġdid qawwija tal-attività ekonomika fl-UE u ta' ħafna ekonomiji avvanzati kienet akkumpanjata minn żieda fl-inflazzjoni li qabżet il-previżjonijiet. L-inflazzjoni annwali fiż-żona tal-euro żdiedet minn -0,3 % negattiva fl-aħħar kwart tal-2020, għal 2,8 % fit-tielet kwart tal-2021. Il-valur ta' Ottubru kien ta' 4,1 %, rata li ntlaħqet darba biss minn meta bdiet il-pubblikazzjoni tad-data dwar l-inflazzjoni fiż-żona tal-euro, fl-1997. Din iż-żieda qawwija fl-inflazzjoni hija prinċipalment xprunata miż-żieda fil-prezzijiet tal-enerġija, iżda jidher ukoll li hija marbuta ma' sett wiesa' ta' aġġustamenti ekonomiċi ta' wara l-pandemija, li jissuġġerixxi li l-livelli elevati attwali huma fil-biċċa l-kbira tranżitorji. L-inflazzjoni fiż-żona tal-euro hija mbassra li tilħaq il-quċċata ta' 2,4 % fl-2021, qabel ma tonqos għal 2,2 % fl-2022 u għal 1,4 % fl-2023, peress li l-prezzijiet tal-enerġija huma mistennija li jonqsu gradwalment. Fl-UE, l-inflazzjoni hija mistennija li tkun 2,6 % fl-2021, 2,5 % fl-2022 u 1,6 % fl-2023. L-inċertezza u r-riskji madwar il-prospettiva tat-tkabbir għadhom għoljin ħafna Għalkemm l-impatt tal-pandemija fuq l-attività ekonomika ddgħajjef b'mod konsiderevoli, il-COVID-19 għadu ma ġiex megħlub u l-irkupru jiddependi ħafna fuq l-evoluzzjoni tal-pandemija, kemm fl-UE kif ukoll barra minnha. Fid-dawl taż-żieda reċenti ta' każijiet f'ħafna pajjiżi, l-introduzzjoni mill-ġdid ta' restrizzjonijiet li jkollhom impatt fuq l-attività ekonomika ma tistax tiġi eskluża. Fl-UE dan ir-riskju huwa partikolarment rilevanti fl-Istati Membri b'rati ta' tilqim relattivament baxxi. Ir-riskji ekonomiċi huma relatati wkoll mal-impatt potenzjalment fit-tul tar-restrizzjonijiet attwali fuq il-provvista u l-konġestjonijiet. Ir-riskju ewlieni ta' riżultati aħjar fir-rigward tal-previżjonijiet għall-prospettiva tat-tkabbir huwa relatat maż-żidiet potenzjali fl-effiċjenza u mal-avvanzi dejjiema fil-produttività skattati mill-bidliet strutturali kkawżati mill-pandemija. L-investimenti promossi mill-Faċilità għall-Irkupru u r-Reżiljenza u mir-riformi strutturali li jakkumpanjawha se jkunu strumentali f'dan ir-rigward. B'mod ġenerali, il-bilanċ tar-riskji rigward dan it-tbassir qed ixaqleb lejn in-negattiv. L-inflazzjoni tista' tispiċċa ogħla milli mbassar jekk ir-restrizzjonijiet fuq il-provvista jkunu aktar persistenti u jekk iż-żidiet fil-pagi li jkunu ogħla mill-produttività, jaffettwaw il-prezzijiet għall-konsumaturi b'mod aktar qawwi. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-ekonomija Ewropea qed tirkupra b'mod qawwi mir-reċessjoni, b'rata ta' tkabbir projettata ta' 5 % din is-sena. Il-miżuri tagħna biex intaffu l-impatt tal-pandemija u biex inżidu t-tilqim fl-UE kollha kkontribwew b'mod ċar għal dan is-suċċess. Iżda mhuwiex il-waqt li nillaxkaw f'ħidmietna: qed inkomplu naffaċċjaw l-inċertezza b'dan il-virus u hemm xi riskji li rridu nikkunsidraw. L-aħħar iżda mhux l-inqas, jeħtieġ li nindirizzaw l-ostakli fil-ktajjen tal-provvista, kif ukoll iż-żieda fil-prezzijiet tal-enerġija li se taffettwa ħafna unitajiet domestiċi u kumpaniji fl-Ewropa kollha. Jeħtieġ ukoll li nimmonitorjaw mill-qrib l-inflazzjoni u naġġustaw il-politiki tagħna jekk ikun meħtieġ. Biex nibqgħu fit-triq it-tajba, issa rridu niffukaw fuq l-introduzzjoni ta' investimenti u riformi ppjanati fl-ambitu tal-Faċilità għall-Irkupru u r-Reżiljenza biex nagħtu spinta lill-potenzjal ekonomiku tagħna.” Paolo Gentiloni, il-Kummissarju għall-Ekonomija, qal: “L-ekonomija Ewropea qed timxi mill-irkupru għall-espansjoni iżda issa qed tiffaċċja xi ostakli. Rispons ta' politika mingħajr preċedent taffa l-impatt tal-COVID-19 fuq il-ħaddiema u n-negozji u kampanja ta' tilqim ta' suċċess ippermettiet il-ftuħ mill-ġdid tal-ekonomiji tagħna mir-rebbiegħa 'l hawn. Dan wassal għal żieda fit-tkabbir, li qed tgħin biex tistabbilizza l-finanzi pubbliċi tagħna. U bl-appoġġ ta' NextGenerationEU, l-investiment pubbliku mistenni jilħaq l-ogħla livell tiegħu f'aktar minn għaxar snin. Hemm tliet theddidiet ewlenin għal din l-istampa pożittiva: żieda sinifikanti fil-każijiet ta' COVID, l-aktar akuta f'żoni fejn it-tilqim huwa relattivament baxx; inflazzjoni li qed tiżdied, xprunata l-aktar minn żieda qawwija fil-prezzijiet ta' l-enerġija; u tfixkil fil-katina tal-provvista li qed ikun ta' piż fuq bosta setturi. Irridu nibqgħu viġilanti u naġixxu kif meħtieġ biex niżguraw li dawn l-ostakli ma jfixklux l-irkupru.” Sfond Dan it-tbassir huwa bbażat fuq ġabra ta' suppożizzjonijiet tekniċi li jikkonċernaw ir-rati tal-kambju, ir-rati tal-imgħax u l-prezzijiet tal-prodotti bażiċi, bid-19 ta' Ottubru tkun id-data limitu. Rigward id-data kollha l-oħra li dieħla, inklużi s-suppożizzjonijiet dwar il-politiki tal-gvern, dan it-tbassir iqis l-informazzjoni sal-25 ta' Ottubru, inkluża din id-data. Dment li politiki ġodda ma jiġux speċifikati fid-dettall u mħabbra b'mod kredibbli, il-projezzjonijiet ma jassumu l-ebda tibdil fil-politika. Il-Kummissjoni Ewropea tippubblika żewġ tbassiriet komprensivi (fir-rebbiegħa u fil-ħarifa) u żewġ tbassiriet intermedjarji (fix-xitwa u fis-sajf) kull sena. It-tbassiriet intermedjarji jkopru l-PDG annwali u trimestrali u l-inflazzjoni għas-sena attwali u ta' wara għall-Istati Membri kollha, kif ukoll l-aggregati għaż-żona tal-euro u għall-UE kollha kemm hi. It-Tbassir Ekonomiku tax-Xitwa 2022 tal-Kummissjoni Ewropea se jaġġorna t-tbassir tal-PDG u tal-inflazzjoni u huwa mistenni li jiġi ppreżentat f'Frar 2022. Għal Aktar Informazzjoni Id-dokument sħiħ: Tbassir Ekonomiku tal-Ħarifa 2021 Segwi lill-Viċi President Eżekuttiv Dombrovskis fuq Twitter: @ VDombrovskis Segwi lill-Kummissarju Gentiloni fuq Twitter: @PaoloGentiloni Segwi DG ECFIN fuq Twitter: @ecfin